b"\n_START_ARTICLE_\nConcert per a orgue (Poulenc)\n_START_SECTION_\nOrigen i context\n_START_PARAGRAPH_\nEl 1933, Nadia Boulanger va esdevenir l'encarregada de Winnaretta Singer, princesa Edmond de Polignac, de comissionar noves obres que s'havien de representar al seu sal\xc3\xb3. El 1934, la comissi\xc3\xb3 d'aquest concert es va oferir originalment a Jean Fran\xc3\xa7aix, que es va negar per tenir massa feina. Aquest va recomanar a Poulenc, i a principis de 1933, Boulanger va oferir a Poulenc 12.500 francs, la meitat per avan\xc3\xa7at, per compondre una pe\xc3\xa7a per a piano amb un acompanyament d'orquestra de cambra i que fos f\xc3\xa0cil perqu\xc3\xa8 la princesa probablement la pogu\xc3\xa9s tocar ella mateixa. _NEWLINE_Entre 1934 i 1936, Poulenc va estar ocupat de forma intermitent en la composici\xc3\xb3 d'aquest concert. La mort d'un col\xc2\xb7lega i amic, el jove cr\xc3\xadtic i compositor Pierre-Octave Ferroud, a la primavera de 1936, va fer que Poulenc an\xc3\xa9s en peregrinaci\xc3\xb3 a la Verge Negre de Rocamadour, on va redescobrir la seva la fe cristiana. Aquesta nova convicci\xc3\xb3 religiosa no nom\xc3\xa9s va alimentar el seu inter\xc3\xa8s en la m\xc3\xbasica religiosa, que va comen\xc3\xa7ar a compondre, sin\xc3\xb3 que tamb\xc3\xa9 va influenciar molt al seu incomplet concert per a orgue. _NEWLINE_El 1938, va rebre la pressi\xc3\xb3 de la princesa de Polignac que volia estrenar-lo al mateix temps que l'\xc3\xb2pera de cambra Diable boiteux de Fran\xc3\xa7aix, el mes de maig de 1938. Finalment l'\xc3\xb2pera es va estrenar el 30 de maig sense el concert. A finals de maig, el concert estava pr\xc3\xa0cticament llest, per\xc3\xb2 va demanar a la princesa que l'estrena s'allargu\xc3\xa9s fins al 29 de juny. Poulenc es queixava que la pe\xc3\xa7a li estava donant molts problemes i va culpar el retard a la necessitat de consultar a Nadia Boulanger sobre alguns registres i altres detalls compositius.\n_START_SECTION_\nRepresentacions\n_START_PARAGRAPH_\nFinalment, la primera audici\xc3\xb3 privada va tenir lloc el 16 de desembre de 1938 a l'hotel Singer-Polignac de Par\xc3\xads amb l'organista Maurice Durufl\xc3\xa9 i amb Boulanger a la direcci\xc3\xb3. L'estrena p\xc3\xbablica no fou fins al 21 de juny de 1939 a la Salle Gaveau de Par\xc3\xads, amb Durufl\xc3\xa9 de nou a l'orgue i aquesta vegada amb l'Orquestra Simf\xc3\xb2nica de Par\xc3\xads  sota la direcci\xc3\xb3 de Roger D\xc3\xa9sormi\xc3\xa8re._NEWLINE_El 21 de desembre de 1942 es va representar al Th\xc3\xa9\xc3\xa2tre Populaire, al palau de Chaillot, de Par\xc3\xads, amb Durufl\xc3\xa9 a l'orgue i Charles Munch en la direcci\xc3\xb3.\n_START_SECTION_\nAn\xc3\xa0lisi musical\n_START_PARAGRAPH_\nEscrit en un estil despullat, utilitza elements t\xc3\xa8cnics directament agafats dels llenguatge de J.S. Bach. Cal remarcar els efectes de les timbales associades a l'orgue."